寓意詩五首 一
作者：白居易
朝代：唐

paragraphs: 豫樟生深山，七年而後知。
挺高二百尺，本末皆十圍。
天子建明堂，此材獨中規。
匠人執斤墨，采度將有期。
孟冬草木枯，烈火燎山陂。
疾風吹猛燄，從根燒到枝。
養材三十年，方成棟梁姿。
一朝爲灰燼，柯葉無孑遺。
地雖生爾材，天不與爾時。
不如糞土英，猶有人掇之。
已矣勿重陳，重陳令人悲。
不悲焚燒苦，但悲采用遲。